**Ingolf Håkon Teigene** (født 10. april 1949, død 12. juni 2007 i Oslo) var en norsk journalist fra Hareid på Sunnmøre.

Han var redaktør i *Ny Tid* (1982–1986) og journalist i *Dagbladet* og senere i NRK hvor han blant annet var programleder i *Dagsrevyen*. Han ledet *Dagsrevyen* for første gang i 1989. 

Han ledet en rekke av NRKs debattsendringer forut for politiske valg. Han ledet også underholdningsprogrammet *Sommeråpent* og Innsamlingsaksjonen i 1998, begge sammen med Anne Grosvold. Teigene gav også ut flere bøker, blant annet *Rett fra hjertet*, som han skrev sammen med Kristin Halvorsen.

Som journalist i SV-organet *Ny Tid* var han en av de fire som i 1979 ble dømt i den såkalte «listesaken». Saken hadde sin bakgrunn i lister som var blitt sammenstilt med navn på rundt 600 personer tilknyttet norsk sikkerhetstjeneste, og artikler som ble publisert om de hemmelige tjenesters virksomhet, som at Norge hadde hjulpet til med spionasje på sovjetisk jord etter krigen. I 2005 ble han nektet innreise til USA og måtte avlyse en reportasjereise.

Som redaktør for *Ny Tid* fremmet Ingolf Håkon Teigene i 1985 sterkt den da 25-årige Kristin Halvorsen på lederplass: «Sett henne så langt opp på lista som mulig. Gå ikke glipp av et åpenbart politisk talent.»[]

Teigene ble i 1999 tildelt Kringkastingsprisen for godt språk og i 2006 NRKs språkpris. Han var en forkjemper for det nynorske skriftspråket.

Teigene erstattet i 2003 Petter Nome som programleder for *Sommeråpent* og var klar på at han ønsket å holde sine egne politiske synspunkter unna jobben som journalist. Petter Nome var blitt tatt av programmet etter å offentlig ha tatt avstand fra invasjonsforbredelsene mot Irak.

Ingolf Håkon Teigene døde 12. juni 2007 av hjertesvikt mens han var på jobb på Marienlyst. Teigene, som de siste årene hadde arbeidet i NRKs utenriksavdeling, var i gang med å planlegge NRKs valgkamputspørring av partilederne forut for kommunevalgene høsten 2007.

Fram til 1998 var han gift med journalisten Herborg Bryn.

Delvis bibliografi
------------------

* Teigene, Ingolf Håkon (1971), *Eit skuleopprør i Bygde-Norge. Skulesentralisering og distriktspolitikk i lys av tilfellet Vats*, Det Norske Samlaget, ISBN 82-521-1733-3,
* Teigene, Ingolf Håkon (1975), *Fiskerinæringa - vere eller ikkje vere?*, Det Norske Samlaget, ISBN 82-521-0496-7,
* Teigene, Ingolf Håkon (1987), *Werna Gerhardsen*, Det Norske Samlaget, ISBN 9788252129458,
* Hansson, Steinar; Teigene, Ingolf Håkon (1992), *Makt og mannefall. Historien om Gro Harlem Brundtland*, ISBN 9788202138080,
* Halvorsen, Kristin; Teigene, Ingolf Håkon (2004), *Rett fra hjertet*, Gyldendal Norsk Forlag, ISBN 82-05-33081-6

Referanser
----------

1. ↑   samlaget.no[Hentet fra Wikidata]
2. 1 2  «Ingolf Håkon Teigene er død». *ABC Nyheter* **(norsk)**. 12. juni 2007. Besøkt 8. april 2018.
3. ↑  Kristin Halvorsen, Ingolf Håkon Teigene (2004). *Rett fra hjertet* **(norsk)**. Norge: Gyldendal. ISBN 9788205330818.
4. ↑  «Listesaken 25 år». *Nettavisen* **(norsk)**. 22. november 2007. Arkivert fra originalen 17. august 2018. Besøkt 8. april 2018.
5. ↑  «Ingolf Håkon Teigene er død». *VG* **(norsk)**. 12. juni 2007. Besøkt 8. april 2018.
6. ↑  «- Døde på jobb». *Nettavisen* **(norsk)**. 12. juni 2007. Besøkt 8. april 2018.
7. ↑  «Med rett til å gråte». *Dagbladet Magasinet* **(norsk)**. 21. juni 2003. Besøkt 8. april 2018.

Eksterne lenker
---------------

* Nekrolog i VG
* Nekrolog i NRK

|  |  |
| --- | --- |
| Oppslagsverk/autoritetsdata | Prabook **·** Historisk befolkningsregister **·** BIBSYS **·** VIAF **·** LCCN **·** ISNI **·** BNF **·** BNF (data) **·** SUDOC **·** Discogs
 |